钦定古今图书集成/明伦汇编/闺媛典/第352卷 > 《神女赋》周宋玉
## 钦定古今图书集成/明伦汇编/闺媛典/第352卷 > 《神女赋》周宋玉

楚襄王与宋玉游于云梦之浦，使玉赋《高唐》之事。其
夜王寝，梦与神女遇，其色甚丽，王异之。明日以白玉，
玉曰：“其梦若何？”王对曰：“晡夕之后，精神恍忽，若有所
喜，纷纷扰扰，未知何意，目色髣髴，乍若有记。见一妇
人，状甚奇异，寐而梦之，寤不自识，罔兮不乐，怅尔失
志。于是抚心定气，复见所梦。”玉曰：“状如何也？”王曰：“茂
矣美矣，诸好备矣；盛矣丽矣，难测究矣。上古既无，世
所未见，瑰姿玮态，不可胜赞。其始来也，耀乎如白日
初出照屋梁；其少进也，皎若明月舒其光，须臾之间，
美貌横生，晔兮如花，温乎如莹，五色并驰，不可殚形，
详而视之，夺人目精。其盛饰也，则罗纨绮缋，盛文章
极服，妙彩照万方。振绣衣，被褂裳，秾”不短，纤不长，步
裔裔兮曜殿堂，忽兮改容，婉若游龙，乘云翔。嫷被服，
侻薄装，沐兰泽，含若芳，性和适，宜侍旁顺序，卑调心
肠。王曰：“若此盛矣，试为寡人赋之。”玉曰：“唯唯！”

“夫何神女之姣丽兮，含阴阳之渥饰。被华藻之可好
兮，若翡翠之奋翼。其象无双，其美无极。毛嫱鄣袂，不
足程式。西施掩面，比之无色。近之既妖，远之有望。骨
法多奇，应君之相。视之盈目，孰者克尚。私心独悦，乐
之无量。交希恩疏，不可尽畅。他人莫睹，王览其状。其
状峨峨，何可极言。貌丰盈以庄姝兮，苞温润之玉颜。”
眸子炯其精朗兮，了多美而可观。眉联娟以蛾扬兮，
朱唇的其若丹。素质干之𬪩实兮，志解泰而体闲。既
姽婳于幽静兮，又婆娑乎人间。宜高殿以广意兮，翼
放纵而绰宽。动雾縠以徐步兮，声拂墀之珊珊。望余
帷而延视兮，若流波之将澜。奋长袖以正衽兮，立踯
躅而不安。澹清静其愔嫕兮，惟沈详而不烦。时容与
以微动兮，志未可乎得原。意似近而既远兮，若将来
而复旋。褰余帱而请御兮，愿尽心之惓惓。怀贞谅之
洁清兮，卒与我乎相难。陈嘉辞而云对兮，吐芬芳其
若兰。精交接以来往兮，心凯康以乐欢。神独享而未
结兮，魂茕茕以无端。含然诺其不分兮，喟扬音而哀
欢。頩薄怒以自持兮，“曾不可乎犯干。”于是摇珮饰，鸣
玉鸾，整衣服，敛容颜，顾女师，命太傅。欢情未接，将辞
而去。迁延引身，不可亲附。似逝未行，中若相首，目略
微眄，精彩相授，志态横出，不可胜记。意离未绝，神心
怖覆。礼不遑讫，辞不及究。愿假须臾，神女称遽。回肠
伤气，颠倒失据。暗然而冥，忽不知处。情独私怀，谁者
可语，惆怅垂涕，求之至曙。